
Tiistai 26.
kesäkuuta


1. luku



Tullin alue, Tampere








Joni Mannermaa käveli kohti kauppakeskus Tullintorin liukuovia.
Lämmin kesäkuun päivä oli pitkällä ja yhdeksän jälkeen ostetut
ensimmäiset kaljat kusettivat jo toistamiseen. Ensimmäisellä
kerralla vessan roolia oli saanut toimittaa asematunnelin
sisäänkäynnin nurkka, mutta tällä kertaa hän halusi päästä
ilmastoidun kauppakeskuksen posliineille. Pako tukahduttavasta
ulkoilmasta teki hyvää.








Jonin päivä oli alkanut kuten hänen päivänsä usein tapasivat alkaa.
Hän oli kävellyt aamulla sossun hankkimasta Nekalassa sijaitsevasta
kämpästä keskustaan ja lyöttäytynyt Pakkahuoneenaukiolla tuttuun
piriporukkaan, joka piti hiljattain remontoitua aukiota vallassaan
niin, että läheinen liikehuoneistokin oli tyhjentynyt kaikista
kivijalan yrittäjistä. Narkkarina Joni ei tosin koskaan itseään
pitänyt, vaikka ei kieltäytynytkään mahdollisuudesta vetää piriä,
jos joku sitä tarjosi. Tai jos hänellä oli ylimääräistä rahaa, jota
oli harvoin. Jonin todellinen ongelma oli alkoholi, joka oli vienyt
miestä enemmän tai vähemmän jo kymmenisen vuotta, vaikka välissä
oli ollut lyhyitä selviäkin jaksoja, jolloin elämässä oli mennyt
hyvin. Lopulta hommat aina luisuivat alamäkeen, ja viina alkoi
maistua ja rahat loppua. Nekalan rapajuoppojen kanssa hän ei
kuitenkaan tullut kovin hyvin toimeen. Hän piti aina narkomaaneja
luotettavampina kuin juoppoja. Piriporukka oli myös pääasiassa
nuorempaa, mikä sopi hänelle, vaikka omaa ikää oli kertynyt jo
hieman yli neljäkymmentä vuotta. Kasvot olivat säilyneet
nuorekkaana, vaikka alkoholismin merkit niistä ulkopuolisille
kirkkaasti läpi paistoivatkin.








Joni astui sisään kauppakeskukseen. Tullintori toi Jonin mieleen
nuoruuden 90-luvulta. Tuolloin arkkitehtonisesti arkadia eli
lasikatteista pylväskäytävää muistuttava kauppakeskus oli ollut
moderni. Aikojen ja hienompien kauppakeskuksien saatossa Tullintori
oli näivettynyt. Muutama vuosi sitten tehty uudistus ja viereen
rakennettu hotelli Torni olivat tuoneet paikkaan uutta eloa, mutta
pari kuukautta sitten avattu uusi kauppakeskus Ratina saattaisi
lyödä viimeisen naulan kauppakeskusvanhuksen arkkuun. Se oli
Jonista sääli. Tampereen kaupunkia myllättiin muutenkin niin, että
nuoruuden maisemista alkoi olla jo vaikeaa löytää mitään tuttua.
Vanhaa purettiin ja tilalle rakennettiin uutta. Vanhat hienot
maisemat Pyhä- ja Näsijärvelle koetettiin peittää korkeilla
kerrostaloilla, jotka eivät hänen mielestään sopineet Tampereelle
yhtään.



Vessat sijaitsivat pohjakerroksessa. Joni kulki sinne katutasolta
liukuportaita pitkin nähdäkseen, kuka stevari kauppakeskuksen
keskellä sijaitsevassa infopisteessä tänään istui. Hänen harmikseen
se oli Korhonen; raamikas kolmekymppinen mies, joka oli myös
helvetin nopea juoksemaan. Joni kirosi mielessään. Hänellä oli
ollut ajatuksena ottaa pohjakerroksen K-Marketista mukaan
juoksukaljat, mutta Korhonen saisi hänet varmasti kiinni. Korhonen
oli sadisti, joka oli valmis juoksemaan mitättömän kaljavarkaan
perässä vaikka Hervantaan asti. Muutaman kerran Joni oli vuosien
aikana yrittänyt Korhosta pakoon, mutta matka oli tyssännyt aina
lyhyeen. Toista olisi, jos joku vanhempi ja työhönsä leipääntynyt
vartija olisi ollut työvuorossa.








Rahaa Jonilla oli vielä muutamaan tarjousolueen, mutta silmissä
kiilsi suurempi määrä. Piriporukan seuraan oli tunti sitten
lyöttäytynyt kaksi melko hyvännäköistä nuorta naista. Tai
sellaista, joista Joni piti: pitkäsäärisiä vaaleaveriköitä. Häntä
oli aina ihmetyttänyt, miksi tällaisia naisia hakeutui tasaisin
väliajoin hengailemaan narkkarien porukkaan. Usein kyseessä olivat
hiukan alaikäiset tytöt, jotka pyysivät hakemaan kaljaa kaupasta
pientä hakupalkkaa vastaan ja jäivät sen jälkeen hetkeksi
kuuntelemaan narkkarien sankaritarinoita entisestä elämästä, mutta
niin ei ollut läheskään aina. Joni oli pähkäillyt, että
narkkareissa oli tavallaan jotain samaa kuin
moottoripyöräjengiläisissä. Tietynlainen vaaran tunne, hulttious ja
vapaa elämä vetosivat. Tai sitten tässä tapauksessa mahdollinen
huumeiden kokeilu kiehtoi ja siitä haluttiin tulla puhumaan. Mutta
oli miten oli, naisiin täytyi jollakin tapaa tehdä vaikutus, ja
homma lähtisi liikkeelle alkoholin tarjoamisella. Tullinaukion
laitaa reunustavasta S-marketista kaljojen varastaminen onnistuisi
ehkä helpommin, mutta myyjät tiesivät kyllä missä Joni hengailisi,
jolloin poliisit tulisivat noutamaan hänet naisten edestä, ja se ei
sopisi. Kauemmaksi varkaisiin taas ei jaksaisi lähteä.








Joni työnsi ajatukset varastelusta syrjään. Naiset täytyisi nyt
hurmata pelkällä luontaisella charmilla. Täytyi vain muistaa
kieltäytyä piristä, jos joku sitä tarjoaisi. Jos jommankumman
naisista saisi raahattua Nekalan kämpille sänkyyn asti, niin
pirimuna ei tekisi heihin suurta vaikutusta.








K-Marketin ohi kulkiessaan Joni tunsi selässään kassaneidin
tarkkailevan katseen. Hänen teki mieli haistattaa, että kauppa sai
olla häneltä rauhassa tänään, mutta hän pysyi hiljaa. Vessat olivat
kauppakeskuksen perimmäisessä nurkassa, jonne täytyi kävellä
suositun kiipeilypaikan ohi. Vastaan tuleva nelihenkinen vauraan
oloinen perhe oli ilmeisesti menossa kiipeilemään, mutta he tekivät
käytävälle tilaa, kun näkivät Jonin. Joni huomasi perheen äidin
vastenmielisen katseen, kun hän veti tytärtään poispäin. Jonia
vitutti. Vaikka hän tiesi olemuksensa olevan joillekin pelottava,
piti hän kuitenkin huolen aina siitä, että oli peseytynyt ja
suhteellisen siistin näköinen. Jalassa olevat maastokuviolliset
shortsit ja Leviksen logolla varustettu virttynyt t-paita oli
hankittu silloin, kun rahaa vielä oli ollut enemmän. Adidaksen
valkoiset, tai nykyään jo likaisen harmaat, Superstarin lenkkarit
puolestaan oli varastettu toissa kesänä Lielahden urheilukaupasta.
Tosin Jonilla ei ollut enää muistikuvaa mistä niistä, Tampereen
urheilukaupat kun olivat vahvasti keskittyneet tuolle alueelle.
Rujoutta ulkonäköön toivat käsivarsista kaulalle asti ulottuvat
tatuoinnit. Yli 190-senttinen runko oli myös jykevä näky. Hiukset
oli ajettu sivulta pois ja päällä oleva olkapäille ulottuva tukka
oli sidottu ponnarilla kiinni. Yksi etuhammas puuttui. Vaikka
oltiin tunnetussa jääkiekkokaupungissa, hammas ei ollut suinkaan
lähtenyt pelatessa, vaan Nekalan juoppojen kesken syntyneessä
tappelussa. Uutta hammasta ei ollut varaa istuttaa tilalle, koska
rahaa ei ollut, mutta Jonilla oli yksi rahantekoyritys vetämässä.
Tili siitä tosin tulisi vasta kahden viikon päästä, jos
silloinkaan.



Ainoa mikä Jonia ja perheenäitiä yhdisti, oli vahva rusketus. Joni
tosin oli hankkinut sen istuessaan päiviä ulkona kaljaa juoden
poikkeuksellisen lämpimän toukokuun aikana. Naisella rusketus
näytti olevan solariumista hankittu.



Joni murahti hoikalle noin kolmikymppiselle naiselle ohi
kävellessään niin, että nainen säpsähti ja tallasi vahingossa
nuoremman lapsensa varpaille. Jonia nauratti sisäisesti. Vaikka
hänen elämänsä oli ollut suureksi osaksi alamäkeä, hän uskoi
olevansa loppujen lopuksi onnellisempi kuin tuo nainen. Alamäki
koittaisi hänellekin. Päästä varpaisiin Gantin vaatteisiin
pukeutunut mies, joka näytti enemmän turkulaiselta kuin
tamperelaiselta, oli selkeästi se, joka toi rahat perheen pöytään.
Nainen näytti siltä, että hän ei ollut tehnyt päivääkään töitä.
Naama oli mutrulla ja ruskeat hiukset niin kireällä ponnarilla,
että miehellä täytyi olla kotona naisen kanssa yhtä helvettiä. Kun
nainen vielä pari vuotta rupsahtaisi, mies vaihtaisi varmasti
uuteen sihteerikköön ja nainen putoaisi pohjalle. Pahemmin kuin
Joni koskaan. Joni ei tietysti tiennyt tapahtuisiko niin, mutta
kuvitelmat siitä saivat hänet hymyilemään.



Joni oli päässyt jo pitkän käytävän alkuun, jonka päässä vessat
olivat. Askeleet veivät totutusti kohti miesten vessaa, joka oli
perimmäisenä, naisten käymälän kaartuessa käytävän päästä
vasemmalle. Jonia ärsytti, että vessat olivat ihan lähekkäin,
melkein kuin kyseessä olisi ollut nykyisin niin muodikas unisex-wc.
Kummatkin miesten paskikset näyttivät olevan tyhjillään. Mahassa
oli kiertänyt jo jonkin aikaa, joten paskallekin täytyi päästä.
Pisuaareilla näytti olevan yksi mustaan huppariin verhoutunut mies
kusella. Kaiken erotti, koska väliseinät olivat niin matalat.



Joni oli vetämässä vessan ovea auki, kun hän tunsi kämmenen
olkapäällään. Joni kääntyi hämmästyneenä ympäri ja näki edessään
mustaan huppariin sonnustautuneen miehen, joka oli vetänyt hupun
niin tiukasti kasvojen eteen, että kasvoja ei erottanut. Joni ehti
nähdä nopean välähdyksen ennen kuin tunsi, kuinka kylmää terää
työnnettiin hänen sisäänsä. Perhosmallinen veitsi meni sisään
kylkiluiden välistä osuen suoraan sydämeen. Kuolema seurasi heti.



Kesti kolmekymmentäkolme minuuttia ennen kuin siivooja löysi
ruumiin, joka oli ulkoapäin lukittu vessan koppiin.



Lauantai 14.
heinäkuuta


2. luku



Koskenmäki, Nokia








Näytöltään rikkinäisen iPhone 5:n herätyskello soi. Hälytysääni oli
iPhonen oletusäänenä oleva rasittava renkutus. Nokian Koskenmäessä
asuva Lauri Makkonen ei ollut sitä koskaan jaksanut vaihtaa, vaikka
vihasikin sitä. Lauri painoi torkkua vielä kaksi kertaa ennen kuin
oli valmis heräämään. Oli viimeinen vapaapäivä, joten kiirettä
heräämisellä ei ollut. Torstain ja perjantain hän oli viettänyt
veljensä perheen kanssa veljen mökillä Ikaalisissa. Illalla
veljekset olivat intoutuneet saunomaan, ja kaljaakin kului. Siksi
uni oli edellisenä iltana kotiinpaluun jälkeen tullutkin niin
hyvin.



Yli kymmenen vuotta vanha joustinpatja natisi, kun Lauri nousi
ylös. Kuukausi sitten 41 vuotta täyttänyt mies oli sonnustautunut
boxereihin. Kesäillat olivat olleet lämpimiä, ja 1940-luvulla
rakennetussa rintamamiestalossa ei ollut ilmalämpöpumppua tai edes
irrallista tuuletinta. Lauri haukotteli ja haroi lyhyitä hiuksiaan,
jotka olivat jo sivulta harmaantuneet. Se oli asia, joka häntä ei
ilahduttanut. Toisaalta hän ei ollut kuitenkaan kaljuuntunut, kuten
suvun miehillä oli tuohon ikään päästyään ollut tapana. Jos edes
osa hiuksista lähtisi, niin sitten hän ajaisi kaikki pois.



Lauri veti päälleen illalla sängyn viereen heittämänsä mustan
t-paidan. Paita oli l-kokoa ja se kiristi hiukan vatsan seudulta.
Lyhytkin se pitkäselkäiselle ja lyhytjalkaiselle miehelle oli.
Lauri ei pitänyt itseään missään nimessä lihavana, mutta muutaman
kilon karistaminen ei olisi huono juttu. Lauri kuvitteli
toteuttavansa kuntokampanjan joka kesä, mutta toistaiseksi
motivaatio oli aina tyssännyt parin kuntosalikerran jälkeen. Usein
hän myös unohti peruuttaa kuukausijäsenyytensä, joten noille
muutamalle salikäynnille kertyi hintaa.



Lauri käveli yläkerran makuuhuoneesta alas keittiöön ja painoi
illalla valmiiksi ladatun kahvin käymään. Sitten hän meni
aamukuselle ja harjasi hampaansa sähköhammasharjalla, jonka
ostamista hammaslääkäri oli viime käynnillä suositellut. Sen
jälkeen hän otti itselleen keittiön kaapista mukin ja istui alas
pöydän ääreen juomaan kahviaan, johon hän kaatoi vain tilkan maitoa
niin, että mustan kahvin värin vaalenemista tuskin huomasi. Samalla
aukesi myös kännykkä, josta hän selasi yön tapahtumia
iltapäivälehtien sovelluksista. Aamuiset rituaalit olivat tarkat ja
toistuivat lähes identtisinä joka aamu. Kahvin jälkeen oli aika
käydä uudestaan vessassa, koska suoli ei toiminut ilman kahvia.



Lauri veti lyhyet punaiset shortsit jalkaansa ja astui ulos. Talon
vihreä maalipinta oli jo alkanut rapistua. Lauri ei ollut kovin
kiinnostunut kotinsa siisteydestä tai talon ulkokuoresta, mutta
asia, josta hän oli ylpeä, oli hänen puutarhansa.
Puolitoistametrinen marja-aronia-aita oli leikattu siistiksi ja
kukkamaat tulvivat kukkivista monivuotisista kasveista. Lapsena
puutarhatyöt olivat olleet hänelle vastenmielisiä, mutta iän
karttuessa hän oli huomannut nauttivansa monesta asiasta, joita
nuorena inhosi.



Lauri asui synnyinkodissaan Nokian Koskenmäessä. Tie oli
lukioikäisenä vienyt Tampereelle äidin mukana äidin ja isän
erottua, mutta isän kuollessa kahdeksan vuotta sitten Lauri peri
kotitalon ja muutti sinne saatuaan Kissainmaalla sijainneen
kaksionsa myytyä. Alueena Koskenmäellä oli huono maine, vaikka
Lauri ei ymmärtänytkään miksi. Toki alueella oli paljon kaupungin
vuokrakerrostaloja, joissa oli välillä levotonta, mutta varsinkin
vanhat omakotitaloalueet olivat rauhallisia. Lisäksi läheinen
kauppakeskittymä oli vain kymmenen minuutin kävelymatkan päässä ja
Tampereen keskustaankin ajoi vartissa.



Lauri avasi punaisen postilaatikkonsa, jonka sisällä oli päivän
Aamulehti ja edellisten päivien postit, joita hän ei ollut jaksanut
mökiltä palattuaan ottaa postilaatikosta. Kahvinkeittimeen oli
jäänyt vielä vajaan kupillisen verran kahvia, joten hän lähti
kävelemään sisälle samalla tarkastaen mitä kilpailevat
kodinkoneketjut mainoksissaan tarjosivat. Lauri oli töissä yhdessä
Tampereen viimeisimmistä yksityisistä kivijalkakodinkoneliikkeistä.
Työstään hän ei erityisemmin pitänyt, sillä pomo oli vittumainen
mulkku, mutta jotakin elääkseen oli tehtävä.



Lauri täytti kahvikuppinsa ja avasi Aamulehden. Mitään merkittävää
lisättävää aiemmin luettuihin iltapäivälehtien uutisiin ei
löytynyt. Matkatoimistojen ilmoitukset hän tosin katsoi tarkkaan.
Hänen oli tehnyt jo pitkään mieli lähteä Teneriffalle, ja haave
olisi vihdoin aika toteuttaa syksyllä, jos pankkitilin saldo
antaisi vielä silloin myöden. Mieluiten hän matkusti
seuramatkoilla, vaikka ne olivat hiukan kalliimpia, mutta eipähän
tarvinnut itse huolehtia mistään. Helppous matkojen suhteen sopi
hänelle hyvin.



Sulkiessaan lehteä hän kuuli äänen, ikään kuin joku olisi ajanut
hänen pihaansa. Keittiön ikkunat osoittivat taka- ja sivupihoille,
joten suoraa näköyhteyttä asian tarkistamiseen ei ollut. Laurin
tuttavapiiri oli laaja ja ihmisiä kävi kylässä usein, mutta harvoin
kutsumatta ja varsinkaan lauantaiaamuna. Ehkä joku oli vain
huomannut ajavansa väärään suuntaan ja käänsi auton peruuttaen
hänen pihaansa. Sitten ovikello soi.



- Hei, Lauri, kirkas naisääni sanoi,
kun Lauri sai väännettyä lukon ja oven auki.



- Mirja? Raunion Mirja? Lauri sai
kysyttyä katsoessaan vierastaan päästä varpaisiin.



Oviaukossa seisova nainen näytti suurin piirtein Laurin ikäiseltä.
Kiharretut vaaleat hiukset ulottuivat hieman olkapäiden
alapuolelle. Kukallinen täyspitkä vartaloa myötäilevä mekko näytti
hyvältä huolitellun naisen päällä. Suuri käsilaukku näytti
kalliilta, vaikka Lauri ei naisten laukkumerkeistä mitään
ymmärtänytkään. Pihaan oli parkkeerattu uusi Volvo S90. Laurin oma
vieressä seisova vuoden 1999 Ford Focus näytti sen rinnalla melko
vaatimattomalta. Lauri tunsi autot ja autojen hinnat hyvin. Hän
muisteli, että uusi S90 ei irtoaisi alle viidenkymmenen tonnin,
varsinkin, kun verhoilu näytti olevan nahkaa. Laurin katse palasi
pian autosta takaisin naiseen.



- Kyllä. Tai erosin jo vuosia sitten.
Käytän taas tyttönimeäni Haapalaista, Mirja vastasi.



- Mutta mitä sä täällä? Emme ole
nähneet ainakaan… seitsemään tai kahdeksaan vuoteen, Lauri sai
sanottua.



- Niin, se taisi olla Sauna Open
Airissa jotakuinkin silloin, kun ohimennen viimeksi törmättiin.
Voin kertoa asiani, jos kutsut minut sisään.



Lauri näytti hölmistyneeltä. Ikään kuin hän olisi nähnyt haamun.



- Totta kai. Voin keittää kahvia, jos
otat? Lauri sai vaivoin kysyttyä.



- Jos sinulla on teetä niin voin
mielelläni ottaa. Join juuri kahvia kotona, eikä vatsani kestä
kovin montaa kuppia peräjälkeen, Mirja vastasi.



Lauri nyökkäsi ja lähti keittiöön aikeinaan valmistaa juomia. Hän
ei ollut ollenkaan varma olisiko hänellä teetä, mutta jos kaapit
koluaisi oikein tarkkaan, niin varmasti jostain pussi löytyisi.



- Pahoittelen sotkua. Tällaista tämä
poikamiehen elämä vähän on, että siivous jää, Lauri tokaisi
nähdessään Mirjan tulevan peräänsä.



- Et ole löytänyt ketään vakituista?
Mirja kysyi katsellessaan ympärilleen.



- Eivät naiset taida mua määräänsä
kauempaa jaksaa katsoa. Muutama yritys on kyllä ollut, Lauri sanoi
vaivautuneesti. Naisasioista puhuminen, etenkään naisten kanssa, ei
ollut hänen lempipuheenaiheensa.



Lauri oli ollut kerran naimisissa, mutta liitto oli päättynyt eroon
jo yli kymmenen vuotta sitten. Lapsia he eivät olleet yrityksistä
ja rankoista hedelmällisyyshoidoista huolimatta saaneet. Lauria oli
aina jäänyt vaivaamaan, että olivatko nuo rankat ajat lopulta syy
eroon vai ei, ja olisiko yhteinen lapsi voinut pelastaa liiton,
mutta siitä hän ei ollut koskaan jälkeenpäin eksänsä kanssa
puhunut, vaikka välit olivat hyvät, vaikkakin nyt jo etäiset.



– Mennäänkö vaikka ulos
juomaan? Täällä sisällä on niin pirun kuuma. Tuon teen sinne, niin
saat kertoa mikä sut toi tänne, Lauri jatkoi ennen kuin
Mirja



ehti vastata hänen
toteamukseensa omista naisasioistaan. Lauri halusi saada Mirjan
ulos, jotta voisi rauhassa etsiä teepussia.








Mirja Haapalainen istui valkoisella muovituolilla, joka kuului
kolmella jalalla varustetun pyöreän pöydän ja kolmen muun
muovituolin ohella Laurin puutarhakalusteryhmään. Ne sijaitsivat
keskellä pihaa pienellä laatoitetulla alueella, joka oli tehty niin
kauan sitten, että välistä puski jo ruohoa. Laatoitetun alueen
takana oli pieni ulkosaunarakennus, jossa oli pieni pukuhuone ja
hieman sitä suurempi sauna. Lauri käveli ulkorappusia pitkin
alaspäin kahvi- ja teemuki kädessään. Tavallisesti Laurin vatsa ei
kestänyt kolmatta kahvikuppia näin lyhyen ajan sisällä, mutta
teepusseja oli löytynyt vain yksi, ja hänen mielestään olisi hölmön
näköistä vain katsella, kun vieras joi.



Lauri ei vieläkään käsittänyt, miksi Mirja Haapalainen oli tullut
hänen luokseen. Mirja oli varakkaan ja tunnetun meijerisuvun
päämiehen, Göran Haapalaisen, tytär. He kävivät lapsena yhdessä
koulua. Välit olivat olleet läheiset, mutta täysi-ikäisyyden
kynnyksellä lapsuuskavereiden lähtiessä eri paikkoihin
opiskelemaan, yhteydenpito oli hiipunut ja lopulta sammunut.
Silloin tällöin kaupungilla törmätessä oli vaihdettu kuulumiset,
mutta edellisestä kerrasta oli jo aikaa.



- Ole hyvä, Lauri sanoi ojentaessaan
Mirjalle höyryävän teekupin ennen kuin itse istahti Mirjaa
vastapäätä.



- Kiitos, Mirja vastasi ottaessaan
kupin vastaan. – Tulin pyytämään apuasi, Lauri. Tai no, ehkä minun
pitäisi ensin aloittaa kertomalla, mitä elämässäni on viime aikoina
tapahtunut. On parempi, jos aloitan vähän kauempaa.



Mirja kaivoi käsilaukustaan vihreän Marlboro-askin ja sytytti
tupakan ennen kuin jatkoi.



- Erosin miehestäni reilut kolme
vuotta sitten. Juttu oli vähän likainen. Hän paneskeli vuosia
pitkin Pirkanmaata, ennen kuin jäi siitä minulle rysän päältä
kiinni. Olin liian sinisilmäinen. Siitä toipuminen kesti pitkän
aikaa, Mirja huokaisi vaisusti.



- Olen pahoillani, Lauri sanoi
myötätuntoa äänessään.



 -Älä suotta. Opin siitä paljon.
Eniten harmittaa kuinka typerä olin, Mirja sanoi siemaistessaan
lisää teetä ennen kuin jatkoi. - En tapaillut ketään lähes vuoteen,
mutta sitten törmäsin sattumalta Palatsin kellarissa Mannermaan
Joniin. Yksi asia johti toiseen ja aloimme seurustella pian sen
jälkeen.



- Joniin? Lauri sai kysyttyä
vedettyään kahvia hiukan väärään kurkkuun hämmästyksestä. – Enpä
olisi uskonut aivan ensimmäiseksi, että teistä tulisi pari. Tai
enää näin aikuisiällä.



Joni Mannermaan nimi toi
Laurin mieleen paljon muistoja, pääasiassa hyviä. Joni, Mirja ja
Lauri olivat olleet samalla luokalla Koskenmäen ala-asteella. Joni
tosin haki ja pääsi musiikkiluokalle Kankaantaan kouluun, jonne
kaikilla nokialaisilla lapsilla oli mahdollisuus hakea kolmannelle
luokalle siirryttäessä. Motivaatio lauluun ja soittoon kuitenkin
lopahti nopeasti, ja Joni palasi takaisin Koskenmäkeen neljännelle
luokalle. Kaverisuhde oli ollut kolmikolla tiivis, mutta Laurin
osalta yhteydenpito Joniin oli hiipunut viitisentoista vuotta
sitten, kun hänen elämäänsä painoi lapsen saantiin liittyvät
ongelmat, ja Jonia alkoi viedä alkoholi ja pikkurikollisuus.



- Usko pois, en mikään, Mirja vastasi
hennosti hymyillen karistaessaan tupakasta tuhkaa pihan
laatoitukselle, koska tuhkakuppia tai edes tyhjää tölkkiä ei
lähistöllä ollut. – Siinä vain kävi niin. Tiesin kyllä
vaikeuksista, joita hänellä oli aikuisiällä ollut, ja että ne
vaikeudet olivat vieneet hänet välillä vankilaankin. Mutta siinä
vaiheessa hän oli jättänyt kaiken taakseen. Voit varmaan arvata,
kuinka isäni reagoi. Hän oli raivoissaan, mutta ei hän tietenkään
elämääni sanele, Mirja jatkoi naurahtaen, mutta ilme vakavoitui
pian.



- Voin kuvitella, että rikollispoika
vävykokelaana ei ole ollut isäsi mieleen. Tiesin myös Jonin
ongelmista. Välillä vein häntä itsekin putkaan, kun toimin vielä
poliisina, mutta välimme pysyivät siitä huolimatta aina hyvinä.
Olihan hän sentään paras kaverini, kun olimme lapsia, Lauri sanoi
ja joi viimeisen suullisen kahvia siirtäen sitten kahvikupin
syrjään. – Mitä Jonille kuuluu nyt? Onko hän jonkinlaisissa
ongelmissa?



Mirja oli hetken hiljaa ja
katsoi alaspäin ennen kuin vastasi.



- Joni on kuollut. Hänet tapettiin,
Mirja sanoi surullisena. Tunnelma lämpimässä kesäaamussa muuttui
iloisesta jälleennäkemisestä täysin.



- Olen pahoillani. En tiennyt. Miten?
Lauri kysyi.



- En tiedä. Tai… Mirja sopersi
tumpatessaan tupakan muovipöytään, johon jäi siitä tumma jälki. –
Emme olleet Jonin kanssa lopulta kauaa yhdessä. Hän muuttui
yllättäen kylmäksi, ja hänellä tuntui olevan rahaa. Hän jätti minut
tekstarilla, enkä nähnyt häntä enää sen jälkeen, paitsi kerran
kuukausia myöhemmin. Rahaa ei silloin enää näyttänyt olevan, koska
hän hengaili aivan sekaisin joidenkin juoppojen tai narkkarien
kanssa asematunnelin kupeessa. En mennyt juttelemaan hänelle, eikä
hän varmasti edes nähnyt minua. Tästä kaikesta on aikaa nyt jo
ainakin vuosi. Mutta luitko siitä miehestä, joka oli puukotettu
Tullintorin vessaan? Se oli Joni.



Lauri muisti lukeneensa
tapauksesta. Mikäli hän muisti oikein, niin poliisilla ei ollut
ainakaan julkisuuteen annettujen lausuntojen perusteella ketään
epäiltyä. Tampereella oli viime vuosina tapahtunut yllättävän
paljon murhia, jotka olivat edelleen ratkaisemattomia, kuten vuoden
2011 Hervannan metsäsurma, jossa murhattiin 42-vuotias
kiinalaisnainen. Pitkään pimeänä ollut ja mediassa riepoteltu
perheenisän surma Tesomalla oli kuitenkin onneksi saatu
ratkaistua.



Lauri näki, että kyyneleet
alkoivat valua pitkin Mirjan poskia. Kyyneleet sekoittuivat vahvaan
silmämeikkiin, joka teki tummia vanoja Mirjan silmien alle. Lauri
nousi ylös muovituolistaan ja siirtyi istumaan viereiseen tuoliin
lohduttaakseen Mirjaa.



- Olen pahoillani. Mulla ei ollut
mitään tietoa siitä, että se oli Joni. En nykyään lue lehdestä enää
kuolinilmoituksia. En halua törmätä siellä vanhoihin tuttuihin,
Lauri sanoi, mutta katui heti viimeistä lausettaan tajutessaan,
ettei se ollut kovin lohdullinen. 



Mirja kaivoi käsilaukustaan
nenäliinan ja pienen puuterirasian, jossa oli peili. Hän alkoi heti
siistiä silmiään ikään kuin hän olisi häpeillyt reaktiotaan.



- Vaikka hän jätti minut, rakastin
häntä silti yli kaiken. Niin kuin tein jo kouluaikana. Ja
poliisilla ei ole mitään tietoa tekijästä. Jutun tutkija kehtasi
sanoa minulle, että tällaisen alkoholistin murha ei ole poliisin
ykkösprioriteetti. Että kyseessä on varmaan ollut joku toinen
juoppo tai narkkari, jolle Joni on ollut velkaa, Mirja sanoi
niellen samalla kyyneleitä.



- Ei helvetti, Lauri kirosi miettien,
miten kukaan tutkija päästi tuollaisia kommentteja suustaan. –
Kävit siis poliisien luona? Kuka juttua tutkii?



- Joku Hiirikoski se oli, Mirja
vastasi ja sytytti hermostuneesti uuden tupakan.



- Hiirikoski tunaroi jo
poliisikoulussa. Hän oli vuotta ylemmällä kurssilla. En ymmärrä,
miten helvetissä hän on päässyt murharyhmään, Lauri murahti ja
jatkoi. – Kerroitko Hiirikoskelle jotain tietoja, jotka voisivat
liittyä tapaukseen?



- Kun kuulin, että se oli Joni, minä
jotenkin ajattelin, että siitä olisi apua, jos menisin kertomaan
millainen mies hän oli, Mirja aloitti nopeasti, samalla
hermostuneesti puristellen hameensa helmaa. – Mutta ei kai siitä
mitään apua ollut. Enhän minä varsinaisesti itse murhasta mitään
tiennyt.



- Oli varmasti tärkeää, että annoit
heille profiilin siitä, millainen mies Joni oli. Se auttoi
varmasti, Lauri sanoi, vaikka tiesi valehtelevansa.



- Niin kai… Mirja huokaisi
puhaltaessaan tupakansavut samalla nenästään. – Mutta siksi tulin
luoksesi. Joni puhui sinusta yllättävän paljon sinä lyhyenä aikana,
kun olimme yhdessä. Meidän vanhoista nuoruusajoista ja sellaisesta.
Hän ei kuitenkaan koskaan kehdannut ottaa yhteyttä sinuun. Sanoi,
että aikaa oli kulunut jo liiaksi, eikä hän halunnut tungeksia
elämääsi. Mutta joskus, kun puhuimme hänen rikollisesta
menneisyydestään, hän sanoi, että vaikka olit aikanasi poliisi,
niin sinulla oli hyvät välit alamaailmaan. Kukaan ei ilmeisesti
tälle Hiirikoskelle ainakaan puhu mitään.



Lauri myönsi mielessään,
että Joni oli puhunut Mirjalle totta. Lauri oli päässyt armeijan
jälkeen poliisikouluun ja valmistuttuaan tehnyt niitä hommia yli
viisi vuotta, kunnes yksi typerä sattumus oli päättänyt hänen
uransa irtisanomiseen. Sen jälkeen tie oli vienyt monen pätkätyön
kautta lopulta kodinkonefirmaan kymmenisen vuotta sitten. Poliisina
Lauri oli kohdellut rikollisia aina reilusti, ja useat hänen
kaverinsa olivat päätyneet elämässään lain väärälle puolelle, joten
hän nyökkäsi Mirjalle.



-
Kumpikin asia pitää kyllä paikkaansa, mutta mihinkä oikein
pyrit?



Mirja tumppasi toisen
tupakkansa, mutta tällä kertaa ei muovipöydälle, vaan maassa
oleville betonilaatoille. Hän ryhdisti selkänsä ja katsoi Lauria
suoraan silmiin.



- Voisitko sinä vähän kaivella tätä
juttua? Jos vaikka saisit selville mitä Jonille tapahtui.



Lauri oli keskustelun
kulusta osannut jo päätellä mihin Mirja tähtäsi, mutta hän ei ollut
keksinyt mitä naiselle vastata.



- En mä oikein tiedä, Lauri sai
sanottua. – Tai tietysti siis haluan tietää, mitä Jonille on
tapahtunut, mutta en tiedä saisinko oikeasti mitään selville. Siitä
on jo ikuisuus, kun olin poliisi, enkä silloinkaan ollut mikään
dekkari. Lähinnä vain kuskasin juoppoja putkaan ja kävin
kääntelemässä mummoja.Mirjan ilmeestä näki, että hän ei antaisi
helposti periksi. Lauri käänsi katseensa pois naisesta pystyäkseen
paremmin miettimään, miten osaisi kieltäytyä kohteliaammin.



- En minä odotakaan, että selvität
jutun tuosta vain. Mutta jos edes vähän kyselisit ympäriinsä ja
koettaisit kaivella asioita. Jos saisin edes tietää, oliko Joni
sekaantunut johonkin hämärään, jonka takia kuoli vai ei, Mirja
sanoi ääni väristen, kunnes se murtui kokonaan ja kyyneleet
alkoivat jälleen valua pitkin lohduttomia kasvoja.



- En mä silti oikein tiedä, Lauri
huokaisi hiljaa.



Mirja pyyhki kyyneleet
nopeasti käsivarrellaan ja otti käsilaukusta esiin vihreän
kulmalukkokansion, joka näytti pullistelevan papereista.



- Tämä kansio on täynnä erilaisia
lehtileikkeitä murhasta ja kirjoittamiani muistiinpanoja Jonista.
Jonkinlainen profiili tai profilointi niin kuin rikossarjoissa sitä
kai kutsutaan, Mirja sanoi ojentaessaan kansion Laurille. Hänen
ääneensä oli jälleen palannut kirkkaus. – Lupaa edes katsoa sitä.
Välissä on myös kymmenen tuhannen euron shekki. Lunasta se, jos
otat asiaksesi tutkia tätä enemmän. Ja se on siis vain
käsiraha.



Lauri ei tiennyt oliko
enemmän vaivautunut vai häkeltynyt pidellessään kansiota kädessään.
Hän tajusi, että Mirja ei luovuttaisi ennen kuin saisi haluamansa
vastauksen.



- Katson kyllä nämä läpi, mutta muuta
en osaa luvata. Totta kai mäkin haluan tietää, mitä Jonille
tapahtui, mutta en vain oikeasti usko, että musta on lopulta mitään
apua. Enkä mä tarvitse rahaa, Lauri valehteli.



Rahalle Laurilla oli aina
käyttöä. Luottoyhtiöille Lauri oli aina ollut oikein hyvä asiakas,
joten kymmenen tuhatta riittäisi hyvin kuittaamaan velat, ja rahaa
jäisi vielä Teneriffan matkaa varten. Mutta silti rahan saaminen
tällä tapaa ei tuntunut hänestä oikealta.



Mirja sulki käsilaukkunsa
ja nousi ylös.



- Jos päätät tutkia tätä, niin haluan
että lunastat shekin, Mirja sanoi topakasti. – Tiedät, että
tuollainen summa ei vie minua konkurssiin. Ja sinä voisit vaikka
lopettaa siellä kodinkoneliikkeessä. Vai väitätkö, että todella
nautit niistä töistä?



Lauria alkoi
hymyilyttää.



- Osui ja upposi. Mä harkitsen asiaa,
Lauri vastasi noustessaan myös ylös.



He kävelivät etupihalle ja
Mirja halasi Lauria hyvästeiksi. Naisen puristus oli tiukka. Lauri
laski kätensä hänen selälleen ja taputteli sitä hiljaa kuin olisi
yrittänyt saada pientä lasta rauhoittumaan.



- Ole kiltti ja tee se Jonin vuoksi,
Mirja aneli.



Mirja päästi irti Laurista
ennen kuin antoi miehelle edes mahdollisuutta vastata.



- Mutta mieti rauhassa. Numeroni on
kansiossa. Soita, kun olet päättänyt, Mirja sanoi ja istui
autoonsa. Volvo käynnistyi hiljaa, ja Mirja ajoi pois pihasta
lähtien Taivalkunnan tietä kohti itää, josta oli paremmat yhteydet
isoille teille.








Lauri seisoi paikallaan iäisyydeltä tuntuvan ajan. Todellisuudessa
tämä iäisyys kesti korkeintaan viisi minuuttia. Hän vain katsoi
eteenpäin, mutta ei vilkaissutkaan Mirjan antaman kansion
sisältöön. Vanha ystävä oli kuollut, ja vaikka Joni ei suinkaan
ollut ensimmäinen, iski surun ja haikeuden tunne silti rajusti.
Mirjan ollessa paikalla Laurin täytyi esittää reipasta hänen
takiaan, mutta Mirjan lähdön myötä se tarve oli mennyt pois. Vanhat
muistot tulvivat mieleen ja mahassa tuntui inhottava myllerrys.
Kyyneleitä Laurilta ei kuitenkaan päässyt. Hän ei edes muistanut,
koska oli viimeksi itkenyt.



Lauri heitti vihreän kansion kaukaa valkoiselle terassipöydälle.
Kansio lensi niin pitkälle, että se jäi tasapainoilemaan pöydän
reunalle, tippumatta kuitenkaan maahan. Lauri käveli ripein askelin
portaat ylös ja sisään taloonsa. Matka jatkui suoraan eteisestä
yläkertaan vieville portaille, jotka narisivat vanhuuttaan joka
askeleella. Makuuhuoneen ovi oli jo valmiiksi auki Laurin mennessä
sisään. Sänkyä vastapäisellä vaaleansinisellä tapetilla vuoratulla
seinällä oli seinän sisään upotettuna ruskeaovinen vaatekaappi ja
hyllykkö. Lauri avasi hyllykön oven, joka piti avautuessaan
kovaäänisempää narinaa kuin portaat. Laurin oli jo pitkään pitänyt
ostaa öljyä, mutta aina se kaupassa käydessä unohtui. Hyllykkö oli
täynnä rojua. Laatikoita, papereita ja vanhoja vaatteita. Lauri
veti ylimmäiseltä hyllyltä vaatteita alas. Vaatteiden alta
paljastui pieni pahvilaatikko, joka näytti vanhalta
kenkälaatikolta. Hän kurottautui ottamaan laatikon ja laski sen
lattialle. Laatikon kannessa luki Nokia, mutta se oli ajalta ennen
kännyköitä, jolloin Nokia oli lähinnä tunnettu kumisaappaistaan.
Lauri avasi kannen, ja sisältä paljastui kasa valokuvia. Hän kaatoi
ne kaikki lattialle. Kuvat näyttivät olevan lähinnä lapsuus- ja
nuoruusajoilta. Värit olivat jo haalistuneet, kuten osa kuviin
liittyvistä muistoistakin. Laurin huomio kiinnittyi erääseen
kuvaan, joka oli selkeästi muita suurempi, ei pituudeltaan, mutta
leveydeltään. Kuva oli väärinpäin, joten Lauri ei vielä nähnyt mitä
siinä oli, mutta hänellä oli aavistus sen sisällöstä. Kuvan
kääntyessä hän huomasi arvanneensa oikein. Kuvassa oli lapsia
kahdessa eri rivissä. Toiset istuivat puisella penkillä ja toiset
seisoivat takana niin, että kummankin puolen rintamasuunta oli
kohti kuvan keskustaa. Oikeassa laidassa seisoi tiukkaan nutturaan
hiuksensa vetänyt silmälasipäinen vanhempi nainen. Kuva oli toisen
luokan luokkakuva. Lauri seisoi opettajan vieressä, Mirja hymyili
kauniisti kameralle alarivissä, toisena vasemmalla. Joni oli luokan
pisimpänä takarivissä melko keskellä. Hän oli laittanut etusormen
suuhunsa ja venyttänyt suutansa ja työntänyt kielen ulos. Laurin
poskelle vierähti pieni yksinäinen kyynel.

- Onko teillä uusia akkuja näihin
puhelimiin? Ostin tämän vasta kuukausi sitten, mutta akku ei kestä
päivääkään, vanha eläkeläisrouva valitti tiskin toisella puolella
nyrpeänä seisovalle Laurille.



Laurin ajatukset olivat muualla. Vaikka hän kuuli eläkeläisen
sanat, hän ei noteerannut niitä mitenkään. Edellinen ilta oli
venynyt pitkäksi. Mirjan lähdön jälkeen Lauri oli tutkinut
kansiossa ollutta aineistoa. Niiden avulla Lauri oli saanut
käsityksen siitä, millaiset Jonin viimeiset vuodet olivat olleet,
mutta varsinaista konkreettista hyötyä niistä ei ollut. Esiin ei
noussut ketään, joka olisi vihannut Jonia niin paljon, että olisi
halunnut hänet hengiltä, tai ainakaan hän ei ollut puhunut
sellaisista asioista Mirjalle. Lauri ei myöskään uskonut tapausta
tutkineen Hiirikosken Mirjalle antamaan selitykseen, että joku
juoppo tai narkkari olisi tappanut hänet mahdollisten velkojen
takia. Murhaaja ei ollut jättänyt minkäänlaisia jälkiä, eikä hän
ilmeisesti ollut näkynyt tai ainakaan ollut tunnistettavissa
valvontakamerakuvista. Nuo asiat vaatisivat tavalliselta juopolta
tai narkkarilta sellaista suunnitelmallisuutta tai tuuria, mikä ei
hänen mielestään ollut mahdollista. Toki saattoi olla, että poliisi
ei ollut julkaissut kaikkia tietojaan medialle, mutta jos murhaaja
olisi tunnistettu tai hänen henkilöllisyydestään olisi ollut edes
pienenkin aavistus, pidätys olisi jo kuluneen kolmen viikon aikana
tehty.



Lauri oli myös tarkastanut murha.info-foorumin, jos joku olisi
kirjoittanut sinne tapauksesta. Keskustelu Jonin murhakeissistä oli
löytynyt, ja keskustelu oli ehtinyt rönsyillä jo neljän sivun
mittaiseksi. Ensimmäiseltä sivulta löytyi linkitettynä uutiset,
joita nettilehdissä oli tapauksesta julkaistu. Tämän jälkeen oli
alkanut kinastelu siitä, kuka murhan oli tehnyt. Epäilyt
sinkoilivat muista juopoista virolaisten palkkatappajien kautta
maahanmuuttajiin, joiden osallisuudesta kiistelyyn keskustelu
muuttui kahden viimeisen sivun ajaksi. Joukossa oli ainoastaan yksi
kirjoitus, joka oli kirjoitettu kuin vanhalle ystävälle.
Kirjoituksessa muisteltiin yhteisiä ryyppyreissuja Jonin kanssa ja
toivotettiin kepeät mullat, mutta varsinaista apua tapauksen
tutkimiseen siitä ei ollut.



- Kuunteletko sinä edes?
eläkeläisrouva tivasi ärtyneenä keskeyttäen Laurin ajatuksen
kulun.



- Anteeksi. Voitteko sanoa uudestaan?
Lauri kysyi hölmistyneenä palattuaan jälleen tähän
maailmaan.



- Juurihan minä sinulle kaiken
selitin. Haluan tavata paikan omistajan. Täällä saa kelvotonta
palvelua, rouva kihisi heiluttaen viallista puhelinta vilkkaasti
käsissään niin, että naisen allit heiluivat kuin juuri lentämään
lähtevän linnun siivet.



- Mikä täällä on hätänä? möreä
miesääni kysyi Laurin takaa.



Ääni kuului liikkeen
omistajalle ja Laurin pomolle Jorma Jaakkolalle. Lyhyt, pyylevä ja
kalapuikkoviiksinen mies oli jo ylittänyt eläkeiän, mutta
yrityksestään hän aikoi lähteä vain jalat edellä. Kävellessään hän
tukeutui kävelykeppiin. Asiakkailleen hän tapasi kertoa
sankaritarinaa, kuinka jalka oli mennyt Lapin vaellusreissulla,
mutta todellisuudessa hän oli kaatunut Ohranjyvässä viime talvena
pikkujouluaikaan. Jorma oli pukeutunut samanlaiseen siniseen
kauluspaitaan ja suoriin housuihin, joihin hän edellytti
alaistensakin pukeutuvan. Paitaan oli brodeerattu punaisella
langalla firman nimi ”Jorman kone”. Lauri oli jo pitkään toivonut,
että Jorman kone leikkaisi pian kiinni ja paikka saisi uuden
omistajan. Kukaan työntekijä ei nimittäin ärtyneestä pomosta
erityisemmin pitänyt.



- Tämä mies ei kuuntele ollenkaan
asiaani. Ostin täältä puhelimen, jonka akku on kelvoton, nainen
marisi. Hänen kasvonsa olivat jo alkaneet punoittaa.



- Antakaa minä hoidan tämän, rouva,
Jorma sanoi huitoen samalla Lauria kävelykepillään, jotta hän
mahtuisi mahansa kanssa tiskin taakse. – Mene vaikka täyttämään
hyllyjä, Makkonen!



Lauri teki tilaa ja lähti
kävelemään kohti seinää, johon kiinnitetyssä telineessä roikkui
laaja valikoima erilaisia imurien pölypusseja. Jorma oli käskenyt
häntä jo viime viikolla täyttää hyllyt, mutta homma oli jäänyt
tekemättä. Eikä hän aikonut tehdä sitä nytkään. Mieluummin hän
seurasi, kuinka pomo hikoili kiukkuisen mummelin kanssa. Hän oli
todella miettinyt työnsä jättämistä ja shekin lunastamista.
Vapaampaan elämään hyppääminen kuitenkin pelotti. Kymppitonni
vastasi vain neljän kuukauden palkkaa ja sen jälkeen hän olisi
tyhjän päällä. Töitä hän oli kyllä aina löytänyt, mutta nyt ikää
oli jo paljon ja lehdistä sai jatkuvasti lukea, kuinka
keski-ikäisten oli vaikea työllistyä. Silti hän oli tosissaan
ajatellut asiaa. Hän oli ennen nukkumaanmenoaan googlettanut, miten
shekin pystyisi lunastamaan. Hän oli mielessään kironnut, että kuka
helvetti nykypäivän Suomessa käytti shekkejä, kun niitä tuntui
olevan lähes mahdoton lunastaa? Viimeksi Lauri oli nähnyt shekin
toistakymmentä vuotta sitten sukulaislapsen rippilahjapöydässä. Kai
shekki oli sitten joku rikkaiden hömpötys, hän oli ajatellut. Ja
rikas Haapalaisen meijerisuku todellakin oli.



Ajatukset keskeytyivät, kun
Lauri tunsi, kuinka pieniä pisaroita sylkeä alkoi lentää hänen
niskaansa.



- Saakelin Makkonen, Jorma pihisi
täydessä kiukussa Laurin takana. – Rouva Laamanen on aina ollut
hyvä asiakas ja nyt sinä suututit hänet. Tiedä vaikka hän nyt
siirtyy Gigantin asiakkaaksi!



- Anteeksi. Olen vain ollut vähän
ajatuksissani, Lauri sanoi sovittelevasti, vaikka mielessään
pomolle haistattelikin.



- No sen kyllä huomaa! Eihän näitä
saatanan pölypussihyllyjä ole vieläkään täytetty. Annoin sen homman
sinulle jo kaksi viikkoa sitten.



- Itse asiassa vasta viime viikolla,
Lauri sanoi sarkastisesti, koska häntä alkoi jo oikeasti ärsyttää
pomonsa naama.



- Älä sinä saakeli ala nyt yhtään
näsäviisastelemaan!



Jormankin kierrokset
alkoivat kasvaa ja vihan aiheuttama puna nousi poskille.



- Voit olla varma, että ensi kuun
työvuorolistoja tehdessä sinun tuntimääräsi on minimissä, Jorma
huusi niin, että liikkeessä olevat kolme asiakastakin sen kuulivat.
– Lehtonen on pyytänyt lisää tunteja ja hän osaa myydä. Siirrän ne
tunnit sinulta hänelle!



Laurin päästä varpaisiin
pyyhkäisi vihan aalto. Koko kehossa alkoi kihelmöidä ja päässä
tuntui naksahdus. Esimiehen ylimielinen käyttäytyminen oli
ärsyttänyt aina. Toiseksi eniten työpaikalla ärsytti juuri
Lehtonen. Reilu parikymppinen rimppakinttuinen mammanpoika, jota
oli varmasti kouluaikana uitettu vessanpöntössä ja kieritelty
ruusupuskassa, eikä syyttä. Lauri tunsi, kuinka hän menetti täysin
kontrollin.



- Vedä sä Jorma jormasi vaikka
tuulettimen väliin ja haista vittu! Mä otan loparit.



Lauri riisui vihaamansa työpaidan päältään ja heitti sen Jorman
naamalle niin lujaa kuin pystyi. Jorma säpsähti hämmästyksestä
niin, että pyllähti lattialle istumaan. Ainakin kaksi kolmesta
kaupan asiakkaasta tirskahti tahattomasti.



Lauri käveli päättäväisesti pieneen takahuoneeseen, jossa oli
kahvinkeitin, kirpputorilta hankittu vanha pöytäryhmä ja
työntekijöiden pukukaapit. Lauri otti omasta kaapistaan t-paitansa
ja puki sen päälleen. Se oli vanha Alice Cooperin keikkapaita
marraskuiselta Helsingin jäähallin keikalta vuodelta 1991. Keikka
oli ollut yksi parhaimmista mitä Lauri oli nähnyt. Se oli ollut Hey
stoopid -levyn jälkeinen rundi, ja kyseiseltä levyltä oli keikalla
Laurin hatarien muistikuvien mukaan soitettu nimikappaleen lisäksi
ainakin Snakebite, Love’s a loaded gun, Wind-up toy ja Feed my
Frankenstein, joka oli myös hauskasti esillä ensimmäisessä Wayne’s
World -leffassa, joka kuului Laurin suosikkikomedioihin. Virttynyt
vanha paita tuntui päällä hyvältä. Lauri vihasi kauluspaitoja,
joita joutui töissä käyttämään. Hänen ihonsa ärtyi kaulalta, kun
kaulukset hankasivat siihen.



- Saakelin Makkonen, Jorma ärisi
yrittäessään nousta ylös, kun Lauri palasi takaisin liikkeen
puolelle. – Sinä et lopareita ota. Täältä lähdetään vain, kun minä
annan potkut ja… Saat potkut, Makkonen! Kuulitko?



Lauri nosti keskisormensa pystyyn niin, että muut sormet taittuivat
alas toisesta nivelestä. Hän oli nähnyt koskenmäkeläisten nuorten
tekevän niin ja se näytti hänestä hauskalta. Muutaman viikon
harjoiteltuaan viime kesänä Lauri onnistui siinä itsekin. Hän ei
kääntynyt edes vilkaisemaan lattian rajassa olevaa pomoaan
työntäessään liikkeen ulko-oven auki. Päivä oli kuuma, mutta mukava
tuulenvire viilensi hieman. Olo oli vapaa. Lauri kaivoi kännykän
taskustaan ja etsi sieltä eilen tallentamansa uuden numeron.



- Moi. Lauri tässä. Otan jutun
tutkiakseni, Lauri sanoi lyhyesti ja päätti puhelun.



Maanantai 16.
heinäkuuta


4. luku



Nekala, Tampere








Ford Focuksen ilmastointi ei ollut toiminut vuosiin. Edelliset
kesät olivat olleet niin kylmiä ja sateisia, että Lauri ei ollut
katsonut aiheelliseksi korjauttaa sitä. Nyt päätös kadutti. Vaikka
päällä oli vain musta hihaton paita ja ohuet shortsit, niin olo oli
tukala. Auton lisäksi lämmin oli myös lähikaupasta ostettu
kasipäkki tarjousolutta, joka makasi kangasverhoillulla
pelkääjänpaikalla.



Lauri oli edellisenä iltana tutkinut vielä tarkemmin Mirjan antamia
tietoja ja yrittänyt luoda kuvaa siitä millaisissa porukoissa Joni
oli viimeisinä aikoinaan liikkunut. Tarkkaa kuvaa oli ollut vaikea
muodostaa, joten lisätietoa täytyi lähteä keräämään itse. Reissuun
lähtö oli kuitenkin venähtänyt iltapäivälle, koska tuttu nuohooja,
jonka saapumisen Lauri oli unohtanut, saapui rassaamaan piippuja,
ja täytyi vanhan kaverin kanssa istua hetkeksi jutulle, eikä lähteä
paikalta niin kuin mulkut.



Iltapäivä oli muutenkin otollisempaa aikaa mennä katsastamaan Jonin
asunnon kulmat. Kaupungin vuokrakämppien puliveivarit olisivat jo
heränneet krapulaansa ja saapuneet ulos auringonpaisteeseen
nauttimaan virvokkeita. Näiden puliukkojen juottamista varten Lauri
oli käynyt kaljat hakemassa. Jos hän löytäisi jonkun, joka tuntisi
Laurin, täytyisi kielen kannat saada laulamaan hyvin, ja mikään ei
tepsisi siihen niin hyvin kuin ohrainen pirtelö.



Lauri kääntyi Kuokkamaantieltä oikealle kaartuvalle
Jokipohjantielle. Hän parkkeerasi autonsa paikallisen
ravitsemusliikkeen eteen, jossa oli ennen muinoin sijainnut
pankkikonttori. Pankkia enemmän Nekalassa oli käyttöä juuri
lähiöbaarille. Aikanaan Nekalaa oli pidetty hyvänä puutaloalueena,
mutta nykyään sitä pidettiin yhtenä Tampereen huonomaineisimmista
alueista, jossa juopot ja narkkarit rellestivät. Kymmenisen vuotta
sitten alueen uutisoitiin olevan väkilukuun suhteutettuna Suomen
neljänneksi väkivaltaisin kaupunginosa. Asiaan varmasti vaikutti
alueella samoihin aikoihin tehty poikkeuksellisen raaka
kaksoismurha. Laurin muutama puolituttu asui edelleen Nekalassa
puisissa omakotitaloissa. Heidän mielestään alue ei ollut enää niin
paha kuin joskus aiemmin, mutta mistään eliittialueesta ei silti
voitu puhua.



Jokipohjantie täyttyi pääasiassa vanhoista kaksikerroksisista
puukerrostaloista. Jonin vanhalle asunnolle oli matkaa parisen
sataa metriä, mutta Lauri halusi jättää autonsa kauemmas, jotta
voisi rauhassa kävellessään katsoa, jos potentiaalisia
juttukavereita tulisi vastaan. Lauri nappasi kaljat kainaloonsa,
lukitsi auton ja sihautti ensimmäisen oluen auki ja otti pitkän
hörpyn. Olut oli lämmintä, mutta kupli silti mukavasti suussa. Auto
saisi tarvittaessa jäädä pitkään parkkiin, jos olutta piti näön
vuoksi nauttia enemmänkin. Hän ajatteli olevansa helpommin
lähestyttävä, jos itsekin joisi kaljaa, eikä vain kanniskelisi sitä
kuin palkkiota ympäriinsä.



Sata metriä kuljettuaan Lauri alkoi epäillä suunnitelmaansa.
Juoppoja ei näkynyt missään. Ehkä Nekala oli sittenkin mainettaan
parempi, tai sitten lipittelijät siirtyivät päiväsajaksi
keskustaan, jonne oli melko lyhyt matka ja jossa ihmisiltä oli
luultavasti helpompi pummata rahaa.

